প্রেসিডেন্সি বিশ্ববিদ্যালয়ের প্রবেশিকা পরীক্ষায় বাংলা ভাষাকে ‘ব্রাত্য’ করার প্রতিবাদে মুখ্যমন্ত্রী মমতা বন্দ্যোপাধ্যায়ের দ্বারস্থ হতে চলেছেন প্রাক্তনীদের একাংশ। তাঁদের এই উদ্যোগে পাশে দাঁড়িয়েছে প্রেসিডেন্সির ছাত্র সংসদ।
২০১৫-’১৬ শিক্ষাবর্ষ থেকেই প্রেসিডেন্সির প্রবেশিকা পরীক্ষা নিচ্ছে জয়েন্ট এন্ট্রান্স বোর্ড। চলতি শিক্ষাবর্ষে স্নাতক স্তরের প্রবেশিকা পরীক্ষা হবে ৩০ এপ্রিল এবং ১ জুন। বাংলা, হিন্দি অনার্স ছাড়া বাকি বিষয়গুলির প্রশ্নপত্র হবে ইংরেজি ভাষায়। সমস্ত প্রশ্নই হবে মাল্টিপল চয়েস বা এমসিকিউ-ভিত্তিক।
বিশ্ববিদ্যালয়ের পড়ুয়া এবং প্রাক্তনীদের একাংশের দাবি, শুধু ইংরেজিতে প্রশ্নপত্র হলে বাংলা মাধ্যমের পড়ুয়াদের প্রেসিডেন্সিতে সুযোগ পাওয়া কঠিন হয়ে উঠবে। তাঁদের অভিযোগ, এমসিকিউ পদ্ধতিতে সমাজবিজ্ঞান এবং সাহিত্যের ছাত্রছাত্রীদের বিশ্লেষণের ক্ষমতা যাচাই করা অসম্ভব। বিষয়টি বিবেচনার জন্য উপাচার্য অনুরাধা লোহিয়াকে চিঠি দিয়েছেন প্রাক্তনীরা। মুখ্যমন্ত্রীর উদ্দেশে পাঠানোর জন্য একটি অনলাইন পিটিশনে স্বাক্ষর সংগ্রহও চলছে।
কেন ব্রাত্য বাংলা? রেজিস্ট্রার দেবজ্যোতি কোনার শুক্রবার বলেন, ‘‘প্রবেশিকা পরীক্ষার বিষয়টি জয়েন্ট এন্ট্রান্স বোর্ড দেখছে। আপনারা তাদের সঙ্গেই যোগাযোগ করুন।’’ বোর্ডের চেয়ারম্যান মলয়েন্দু সাহা অবশ্য বলেন, ‘‘প্রেসিডেন্সি কর্তৃপক্ষের পক্ষ থেকেই আমাদের ইংরেজিতে প্রশ্নপত্রের কথা বলা হয়েছে।’’ সংক্ষিপ্ত উত্তরভিত্তিক প্রশ্নপত্র প্রসঙ্গে তিনি বলেন, ‘‘আমার ধারণা, এই পদ্ধতিটি বিজ্ঞানসম্মত। খুঁটিয়ে পড়াশোনা করলে তবেই এই ধরনের পরীক্ষায় সফল হওয়া সম্ভব।’’
২০১৪ সালে ইতিহাসে স্বর্ণপদক পেয়েছিলেন দেবর্ষি চক্রবর্তী। এদিন তিনি বলেন, ‘‘শুধুমাত্র ইংরেজিতে প্রশ্নপত্র করার সিদ্ধান্ত কোনওভাবে মেনে নেওয়া যায় না। আমি বাংলা মাধ্যমের ছাত্র ছিলাম। প্রবেশিকা পরীক্ষাও বাংলাতেই দিয়েছিলাম। আর এমসিকিউ পদ্ধতিতে কখনওই কলা বিভাগের পড়ুয়াদের মান বিচার সম্ভব নয়।’’ প্রেসিডেন্সির প্রাক্তন অধ্যক্ষ অমল মুখোপাধ্যায়ের কথায়, ‘‘দু’শো বছরের বিশ্ববিদ্যালয় নিজেদের প্রবেশিকা পরীক্ষা নিজেরা নিতে পারছে না! এটাই অত্যন্ত লজ্জাজনক। বাংলায় প্রশ্ন না করে জেলার ছাত্রছাত্রীদের বঞ্চিত করা হচ্ছে। এ সব অবিলম্বে বন্ধ হওয়া উচিত।’’
ইন্ডিপেন্ডেন্ট কনসলিডেশন (আইসি) পরিচালিত প্রেসিডেন্সির ছাত্র সংসদের সাধারণ সম্পাদক অরিন্দম দোলুই বলেন, ‘‘কর্তৃপক্ষকে অবিলম্বে দ্বিভাষিক এবং বিশ্লেষণাত্মক প্রশ্নপত্র করার কথা জানাতে হবে। না হলে আমরা বৃহত্তর আন্দোলনের পথে যাব।’’